Document ID: 31999L0077

ΟΔΗΓΙΑ 1999/77/ΕΚ ΤΗΣ ΕΠΙΤΡΟΠΗΣ
της 26ης Ιουλίου 1999
για την έκτη προσαρμογή στην τεχνική πρόοδο του παραρτήματος Ι της οδηγίας 76/769/ΕΟΚ του Συμβουλίου περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικίνδυνων ουσιών και παρασκευασμάτων (αμίαντος)
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 76/769/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικίνδυνων ουσιών και παρασκευασμάτων(1), όπως τροποποιήθηκε τελευταία από την οδηγία 1999/43/ΕΚ του Ευρωπαϊκού Κοινοβουλίου και του Συμβουλίου(2), και ιδίως το άρθρο 2α που προσετέθη με την οδηγία 89/678/ΕΟΚ του Συμβουλίου(3),
Εκτιμώντας:
(1) ότι η χρήση αμιάντου και προϊόντων που περιέχουν αμίαντο είναι δυνατόν να προκαλέσει, μέσω της αποδέσμευσης ινών, αμιάντωση, μεσοθηλίωμα και καρκίνο των πνευμόνων· ότι, για το λόγο αυτό, η διάθεση στην αγορά και η χρήση τους πρέπει να υπόκεινται στους αυστηρότερους δυνατούς περιορισμούς·
(2) ότι η οδηγία 83/478/ΕΟΚ του Συμβουλίου(4) για την πέμπτη τροποποίηση της οδηγίας 76/769/ΕΟΚ ορίζει ότι οι ίνες αμιάντου τύπου κροκιδόλιθου καθώς και τα προϊόντα που τις περιέχουν, δεν επιτρέπεται πλέον να διατίθενται στην αγορά και να χρησιμοποιούνται, με τρεις δυνατές εξαιρέσεις· ότι με την ίδια οδηγία θεσπίστηκαν διατάξεις υποχρεωτικής επισήμανσης για όλα τα προϊόντα που περιέχουν ίνες αμιάντου·
(3) ότι η οδηγία 85/610/ΕΟΚ του Συμβουλίου(5) για την έβδομη τροποποίηση της οδηγίας 76/769/ΕΟΚ ορίζει ότι οι ίνες αμιάντου δεν μπορούν πλέον να διατίθενται στην αγορά και να χρησιμοποιούνται στα παιχνίδια, στα υλικά και παρασκευάσματα που χρησιμοποιούνται με ψεκασμό, στα προϊόντα λιανικής πωλήσεως σε μορφή σκόνης, στα είδη καπνιστού, στις καταλυτικές συσκευές θέρμανσης, στα χρώματα και στα βερνίκια·
(4) ότι η οδηγία 91/659/ΕΟΚ της Επιτροπής(6) για την προσαρμογή στην τεχνική πρόοδο του παραρτήματος Ι της οδηγίας 76/769/ΕΟΚ ορίζει ότι όλες οι ίνες αμιάντου αμφιβολικού τύπου και τα προϊόντα που τις περιέχουν δεν μπορούν πλέον να διατίθενται στην αγορά και να χρησιμοποιούνται· ότι η ίδια οδηγία ορίζει ότι οι ίνες χρυσοτιλικού αμιάντου και τα προϊόντα που τις περιέχουν δεν επιτρέπεται πλέον να διατίθενται στην αγορά και να χρησιμοποιούνται σε δεκατέσσερις κατηγορίες προϊόντων·
(5) ότι ζητήθηκε η γνώμη της επιστημονικής επιτροπής για την τοξικότητα, την οικοτοξικότητα και το περιβάλλον σχετικά με τις επιπτώσεις του χρυσοτιλικού αμιάντου και των υποκατάστατών του στην υγεία·
(6) ότι για τις περισσότερες εναπομένουσες χρήσεις του χρυσοτιλικού αμιάντου διατίθενται τώρα υποκατάστατα ή εναλλακτικά προϊόντα που δεν έχουν ταξινομηθεί ως καρκινογόνα και θεωρούνται λιγότερο επικίνδυνα·
(7) ότι δεν έχει ακόμη προσδιοριστεί κατώφλιο έκθεσης στον χρυσοτιλικό αμίαντο κάτω από το οποίο η ουσία αυτή δεν παρουσιάζει επικινδυνότητα ως προς την καρκινογένεση·
(8) ότι η έκθεση των εργαζομένων και άλλων χρηστών σε προϊόντα που περιέχουν αμίαντο είναι εξαιρετικά δύσκολο να ελεγχθεί και μπορεί να υπερβαίνει σε σημαντικό βαθμό, κατά διαστήματα, τις τρέχουσες οριακές τιμές και ότι η έκθεση του είδους αυτού ενέχει τους μεγαλύτερους κινδύνους για την ανάπτυξη νόσων που σχετίζονται με τον αμίαντο·
(9) ότι η απαγόρευση της χρήσης ινών χρυσοτιλικού αμιάντου και προϊόντων που τις περιέχουν αποτελεί αποτελεσματικό τρόπο προστασίας της υγείας του ανθρώπου·
(10) ότι οι επιστημονικές γνώσεις σχετικά με τον αμίαντο και τα υποκατάστατά του εξελίσσονται συνεχώς· ότι ως εκ τούτου, η Επιτροπή θα ζητήσει από την επιστημονική επιτροπή για την τοξικότητα, την οικοτοξικότητα και το περιβάλλον να αναλάβει πριν από την 1η Ιανουαρίου 2003, την περαιτέρω εξέταση τυχόν νέων επιστημονικών δεδομένων σχετικά με τους κινδύνους που συνεπάγονται για την υγεία ο χρυσοτιλικός αμίαντος και τα υποκατάστατά του· ότι, στο πλαίσιο αυτό, θα επανεξεταστούν, υπό το φως της τεχνικής προόδου, και άλλες πτυχές της συγκεκριμένης οδηγίας και ιδίως οι προβλεπόμενες σ' αυτή παρεκκλίσεις και ότι, εφόσον απαιτείται, η Επιτροπή θα προτείνει κατάλληλες τροποποιήσεις της ισχύουσας νομοθεσίας·
(11) ότι είναι αναγκαίο να προβλεφθεί περίοδος προσαρμογής για τη σταδιακή απαγόρευση της κυκλοφορίας στην αγορά και της χρήσης τον χρυσοτιλικού αμιάντου και των προϊόντων που τον περιέχουν· ότι η περίοδος αυτή θα πρέπει να είναι μεγαλύτερη για τα διαφράγματα που χρησιμοποιούνται στην ηλεκτρόλυση στις υφιστάμενες εγκαταστάσεις δεδομένου ότι ο κίνδυνος έκθεσης είναι εξαιρετικά χαμηλός και απαιτείται περισσότερος χρόνος για την ανάπτυξη καταλλήλων εναλλακτικών λύσεων για αυτήν την κρίσιμη από πλευράς ασφαλείας εφαρμογή· ότι η Επιτροπή θα επανεξετάσει την παρέκκλιση αυτή πριν από την 1η Ιανουαρίου 2008, αφού συμβουλευθεί την επιστημονική επιτροπή για την τοξικότητα, την οικοτοξικότητα και το περιβάλλον·
(12) ότι η παρούσα οδηγία εφαρμόζεται με την επιφύλαξη της οδηγίας 89/391/ΕΟΚ του Συμβουλίου που καθορίζει ελάχιστες απαιτήσεις για την προστασία των εργαζομένων(7) καθώς και των επιμέρους οδηγιών που θεσπίστηκαν βάσει αυτής κατά την έννοια του άρθρου 16 παράγραφος 1, και ιδίως της οδηγίας 90/394/ΕΟΚ του Συμβουλίου, της 28ης Ιουνίου 1990, σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους παράγοντες κατά την εργασία(8) όπως τροποποιήθηκε από την οδηγία 97/42/ΕΚ(9)·
(13) ότι η οδηγία 91/382/ΕΟΚ του Συμβουλίου(10), που τροποποίησε την οδηγία 83/477/ΕΟΚ για την προστασία των εργαζομένων απο τους κινδύνους που οφείλονται στην έκθεσή τους στον αμίαντο κατά τη διάρκεια της εργασίας, παρέχει ένα πλαίσιο ελέγχου για τις δραστηριότητες κατά τις οποίες οι εργαζόμενοι είναι δυνατόν να εκτίθενται σε σκόνη αμιάντου·
(14) ότι η παρούσα οδηγία εφαρμόζεται με την επιφύλαξη της οδηγίας 98/12/ΕΚ της Επιτροπής(11) για την προσαρμογή στην τεχνική πρόοδο της οδηγίας 71/320/ΕΟΚ του Συμβουλίου για την προσέγγιση των νομοθεσιών των κρατών μελών που αφορούν την πέδηση ορισμένων κατηγοριών οχημάτων και των ρυμουλκουμένων τους·
(15) ότι τα μέτρα που προβλέπονται από την παρούσα οδηγία είναι σύμφωνα με τη γνώμη της επιτροπής για την προσαρμογή στην τεχνική πρόοδο των οδηγιών που αποσκοπούν στην εξάλειψη των τεχνικών εμποδίων στις συναλλαγές επικίνδυνων ουσιών και παρασκευασμάτων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα Ι της οδηγίας 76/769/ΕΟΚ προσαρμόζεται στην τεχνική πρόοδο όπως καθορίζεται στο παράρτημα της παρούσας οδηγίας.
Άρθρο 2
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο πριν από την 1η Ιανουαρίου 2005. Πληροφορούν αμέσως την Επιτροπή σχετικά.
Όταν τα κράτη μέλη θεσπίζουν τις εν λόγω διατάξεις, αυτές περιέχουν παραπομπή στην παρούσα οδηγία ή συνοδεύονται από παρόμοια παράπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
3. Από την έναρξη της ισχύος της παρούσας οδηγίας μέχρι την 1η Ιανουαρίου 2005 τα κράτη μέλη δεν μπορούν να επιτρέψουν νέες εφαρμογές του χρυσοτιλικού αμιάντου στο έδαφός τους.
Άρθρο 3
Η παρούσα οδηγία αρχίζει να ισχύει την 20ή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 26 Ιουλίου 1999.

Labels: 15
20